Pristupanje Bosne i Hercegovine Evropskoj uniji

Pristupanje Bosne i Hercegovine Evropskoj uniji proces je kojim se ta država, ispunjavajući postavljene kriterije, nastoji priključiti Evropskoj uniji i postati njena punopravna članica. Priključivanje toj političkoj i ekonomskoj zajednici evropskih država, uz pristupanje NATO-u, smatra se jednim od najvažnijih političkih ciljeva Bosne i Hercegovine. Danas se taj cilj suočava s mnogim, uglavnom političkim problemima.

Evropska unija prepoznala je Bosnu i Hercegovinu kao potencijalnog kandidata još od odluke Evropskog vijeća i sjednice održane u Solunu 2003. te je ta država na trenutnoj agendi za buduće proširenje Unije, a 2022. godine, na dan 15. decembar, odlukom vijeća u Briselu postala je zvaničan kandidat za članstvo EU. Bosna i Hercegovina učestvuje u procesu stabilizacije i pridruživanja, a taj sporazum, potpisan 2008. i ratificiran 2010, stupio je na snagu 2015. U međuvremenu, trgovinski bilateralni odnosi uređeni su sporazumom iz Osla. Bosna i Hercegovina formalno je podnijela zahtjev za članstvo u Evropskoj uniji u februaru 2016. i u statusu potencijalnog kandidata ostala je sve do pozitivnog odgovora Evropskog vijeća na kandidatski status. Dobila je pozitivno mišljenje za kandidatski status u decembru 2022. godine.

Država je u posljednje vrijeme napravila spor, ali čvrst napredak, uključujući saradnju s Međunarodnim krivičnim sudom za bivšu Jugoslaviju u Den Haagu.

 Historija 
 2005–2008. 
Pregovori o Sporazumu o stabilizaciji i pridruživanju, što je prvi korak prije predavanja zahtjeva za članstvo, počeli su 2005. i očekivalo se da će biti završeni krajem 2007. Zastali su zbog neslaganja u vezi s reformom policije, za koju je Unija insistirala da bude centralizirana nezavisno od entiteta u Bosni i Hercegovini. Sporazum je iniciran 4. decembra 2007. i, nakon usvajanje reforme policije u aprilu 2008, potpisan je 16. juna 2008. Reforme obećane Prudskim sporazumom "izgradit će mogućnost države da ispuni uvjete integracijskog procesa s Evropskom unijom".

 2009–2012. 
Ministar vanjskih poslova Sven Alkalaj izjavio je da Bosna i Hercegovina planira podnijeti aplikaciju za članstvo između aprila i juna 2009. Međutim, aplikacija nije podnesena u tom vremenskom okviru. U februaru 2010. Alkalaj je izjavio da Bosna i Hercegovina planira podnijeti zahtjev za članstvo do kraja godine, ali se to nije dogodilo. U februaru je posljednja evropska država ratificirala Sporazum o stabilizaciji i pridruživanju. Krajem juna 2012. Evropska unija organizirala je prvi sastanak s Bosnom i Hercegovinom radi pripreme službene aplikacije za članstvo.

 2015–2017. 
U junu je Sporazum o stabilizaciji i pridruživanju stupio na snagu. Početkom 2016. Bosna i Hercegovina predala je zahtjev za članstvo. Nakon toga je Evropska unija predala Bosni i Hercegovini upitnik o pristupanju u članstvo. U 2017. nisu učinjeni nikakvi koraci ka članstvu u u Uniji te se cijelu godinu odgovaralo na upitnik.

 2018–2020. 
Dana 20. juna 2018. Evropska komisija poslala je 655 pitanja u upitniku. Tadašnji predsjedavajući Predsjedništva Bosne i Hercegovine Milorad Dodik predao je odgovore na dodatna pitanja 5. marta 2019. Evropska komisija objavila je mišljenje u maju 2019. Zemlja je potencijalni kandidat. Mnogi posmatrači procjenjuju da je Bosna i Hercegovina na dnu u smislu integracije u Evropsku uniju među državama zapadnog Balkana. Ta država nakon rješavanja 14 prioriteta postat će kandidat za članstvo u Uniji. Krajem septembra 2020. članovi Predsjedništva otputovali su u Bruxelles, gdje su s evropskim zvaničnicima iznijeli očekivanje da će Bosna i Hercegovina dobiti kandidatski status do ljeta 2021.

 2021–2022. 
Tokom 2021. Bosna i Hercegovina dobila je zadatak od Evropske unije da ispuni 14 prioriteta, međutim, ispunila je samo dio kriterija, pa Evropska komisija nije odobravala kandidatski status za Bosnu i Hercegovinu. Sredinom decembra 2022. Bosna i Hercegovina dobila je kandidatski status.

 Važniji datumi 
DatumDogađaj21. juni 2003.Evropsko vijeće odobrava status potencijalnog kandidata Bosni i Hercegovini.16. juni 2008.Potpisan Sporazum o stabilizaciji i pridruživanju (SSP).1. juni 2015.SSP stupio na snagu.15. februar 2016.Bosna i Hercegovina predala formalni zahtjev za članstvo.9. decembar 2016.Evropska unija predala Bosni i Hercegovini Upitnik o pristupanju u članstvo.28. februar 2018.Bosna i Hercegovina predala odgovore na Upitnik o pristupanju.20. juni 2018.Evropska unija poslala dodatna pitanja iz Upitnika o pristupanju.5. mart 2019.Bosna i Hercegovina predala odgovore na dodatna pitanja.29. maj 2019.Evropska komisija odgovara na Upitnik s pozitivnim mišljenjem.15. decembar 2022.Bosna i Hercegovina dobija službeni status kandidata.12. mart 2024.Evropska komisija predlaže početak pregovora.21. mart 2024.Evropsko vijeće donijelo odluku o otvaranju pregovora za članstvo BIH u EU

 Također pogledajte 
 Pristupanje Bosne i Hercegovine NATO-u
 Pristupanje Albanije Evropskoj uniji
 Pristupanje Sjeverne Makedonije Evropskoj uniji

 Reference 

 Vanjski linkovi 
 Hronologija odnosa BiH i EU , Direkcija za evropske integracije
 "BiH i Evropska unija" , europa.ba

Kategorija:Euroatlanske integracije Bosne i Hercegovine
Kategorija:Evropska unija
Kategorija:Vanjski odnosi Bosne i Hercegovine
Kategorija:Odnosi Bosna i Hercegovina–Evropska unija